[pic] | COMISIA COMUNITĂȚILOR EUROPENE |

Bruxelles, 5.5.2010

COM(2010)210 final

COMUNICARE A COMISIEI

Dezvoltarea unei politici a UE în sectorul aviației civile în relația cu Brazilia

COMUNICARE A COMISIEI

Dezvoltarea unei politici a UE în sectorul aviației civile în relația cu Brazilia

1. Introducere

1.1 În mod tradițional, transportul aerian internațional este guvernat de acorduri bilaterale între state individuale. Cu toate acestea, în 2003, Uniunea Europeană a inițiat o politică comună în sectorul aviației civile în relația cu anumite țări terțe. După cum se subliniază în Comunicarea Comisiei intitulată „Dezvoltarea agendei pentru politica externă de aviație a Comunității”[1], acordurile avute în vedere între UE și anumite țări terțe vor avea valoarea adăugată substanțială de a crea noi oportunități economice prin deschiderea piețelor și promovarea oportunităților de investiții. Mai mult, astfel de acorduri vor fi cel mai bun mod de a asigura concurența loială și standarde înalte de siguranță, securitate și protecție a mediului prin promovarea cooperării în materie de reglementare.

Prin urmare, Comisia Europeană a propus lansarea unor negocieri atent direcționate, căutând să încheie acorduri globale în sectorul aviatic cu o serie de parteneri-cheie în toate regiunile lumii, cu scopul de a consolida perspectivele de promovare a industriei europene și de a asigura o concurență loială și vizând, în același timp, să realizeze reformarea aviației civile internaționale.

1.2 Având în vedere cele 4,4 milioane de pasageri care călătoresc anual între UE și Brazilia[2] și ratele de creștere ridicate de trafic aerian dintre UE și America de Sud[3], Brazilia este un candidat puternic pentru încheierea unui acord de transport aerian din noua generație, la nivelul UE. Recent s-a dezvoltat puternic cooperarea dintre UE și Brazilia în sectorul aviației civile:

- Acordul privind anumite aspecte ale serviciilor aeriene („acordul orizontal”) a fost negociat între UE și Brazilia la începutul anului 2009[4].

- Negocierile la acordul bilateral dintre UE și Brazilia privind siguranța aviației civile au început în decembrie 2009[5].

- În perioada 24-26 mai 2010, se organizează la Rio de Janeiro, împreună cu autoritatea braziliană de aviație, summitul de aviație civilă UE-America Latină.

1.3 Guvernul brazilian a informat Comisia cu privire la dorința de a începe negocieri globale în materie de transport aerian cu UE, în vederea înlocuirii actualelor acorduri bilaterale de servicii aeriene dintre statele membre și Brazilia și a instituirii unui cadru de reglementare modernizat care să faciliteze creșterea în sectorul serviciilor aeriene în perspectiva Cupei Mondiale a FIFA din Brazilia din 2014 și a Jocurilor Olimpice de la Rio de Janeiro din 2016.

1.4 Acordul privind deschiderea progresivă a accesului pe piață cu Brazilia ar aduce beneficii economice transportatorilor aerieni, aeroporturilor, pasagerilor, expeditorilor, industriei turismului și economiei în sens larg, atât în interiorul Uniunii Europene, cât și în Brazilia. Conform unui studiu economic realizat pentru Comisie, deschiderea piețelor aviatice dintre UE și Brazilia ar putea genera anual beneficii pentru consumatori de până la 460 de milioane de euro[6]. La fel de important este faptul că acest lucru ar reforma din temelie cadrul de reglementare care guvernează serviciile aeriene dintre UE și Brazilia. Așadar, Comisia recomandă Consiliului să o autorizeze să negocieze în numele UE acordul global de transport aerian cu Brazilia, în scopul deschiderii progresive a pieței și a atingerii unui nivel mai ridicat de cooperare în materie de reglementare. O cooperare consolidată în materie de reglementare ar garanta concurență loială și condiții echitabile pentru toți transportatorii aerieni. Cooperarea în materie de reglementare ar putea, în plus, conduce la scăderi semnificative ale costurilor pentru industria aviatică a UE.

2. Cadrul existent pentru transportul aerian între UE și Brazilia

2.1 Acordurile bilaterale de servicii aeriene dintre statele membre și Brazilia

La ora actuală, transportul aerian comercial dintre Brazilia și UE este guvernat de cincisprezece acorduri bilaterale privind serviciile aeriene. În prezent nu există niciun temei juridic pentru operarea de servicii aeriene între Brazilia și celelalte douăsprezece state membre.

Acordurile privind serviciile aeriene existente între statele membre UE și Brazilia nu permit companiilor aeriene, pasagerilor și expeditorilor să profite pe deplin de beneficiile piețelor deschise. Toate acordurile limitează numărul de zboruri săptămânale, restrângând în special operarea de zboruri între UE și São Paulo. Mai mult, acordurile limitează drepturile de partajare a codurilor ( code-sharing ), precum și drepturile de a transporta pasageri și marfă între Brazilia și țări terțe. Mai mult, diferențele semnificative dintre acordurile bilaterale au condus la un adevărat „mozaic” în ceea ce privește serviciile aeriene dintre UE și Brazilia. De exemplu, drepturile de trafic acordate reciproc variază între două și optzeci de zboruri operate săptămânal. Diferențele dintre acordurile bilaterale de servicii aeriene dintre statele membre și Brazilia au condus la inegalitatea oportunităților disponibile pentru companiile aeriene din UE.

Cadrul pentru transportul aerian în Brazilia

2.2 Datorită geografiei sale, Brazilia se situează pe locul al patrulea între piețele aviatice cele mai active din lume[7]. Ca urmare a intrării pe piață a companiilor low-cost, volumul pieței interne s-a dublat aproape între 2003 și 2008. Compania aeriană cea mai mare în ceea ce privește serviciile aeriene atât interne, cât și internaționale este TAM, urmată de compania low-cost Gol. TAM este în prezent singurul transportator aerian brazilian care operează zboruri către Europa. 78 % din pasageri și 85 % din încărcătura de marfă pe zborurile directe dintre UE și Brazilia sunt transportate de companii aeriene din UE[8].

2.4 În prezent, participarea străină la proprietatea asupra companiilor aeriene braziliene este limitată la 20 %. În noiembrie 2009, Senatul brazilian a aprobat o lege care crește limitele pentru participarea străină la proprietatea asupra companiilor aeriene la 49 %.

2.5 Reglementarea transportului aerian în Brazilia este marcată de implicarea puternică a Agenției Naționale a Aviației Civile (ANAC), creată în 2006, care ține de Ministerul Apărării. Managementul traficului aerian este controlat de Forțele Aeriene braziliene. Aeroporturile braziliene sunt organizate de Infraero, entitate aflată în subordinea Ministerului Apărării. Principalul aeroport internațional, São Paulo-Guarulhos, suferă de o gravă congestionare. Brazilia are în vedere posibilitatea concesionării aeroporturilor pentru a accelera îmbunătățirea infrastructurii.

3. Beneficiile potențiale ale unui acord global de transport aerian între UE și Brazilia

3.1 Continuarea consolidării parteneriatului strategic dintre UE și Brazilia

În 2007, Brazilia și UE au convenit instituirea unui parteneriat strategic[9]. Brazilia este un partener important pentru UE, cu care împărtășește nu numai strânse legături istorice, culturale și comerciale, dar și capacitatea de a avea realmente o influență asupra soluționării a numeroase provocări globale cum ar fi schimbările climatice și altele.

Brazilia se situează pe locul zece între economiile lumii și, totodată, pe locul zece între partenerii comerciali ai UE. Brazilia a cunoscut rate de creștere inclusiv în perioada crizei economice mondiale din 2008-2009 și este în general acceptat că economia braziliană dispune de un enorm potențial. UE are un excedent comercial în serviciile de transport de peste 700 milioane de euro[10]. Transporturile aeriene dintre UE și Brazilia sunt stimulate de turism, afaceri și schimburi individuale. Consolidarea legăturilor de transport aerian dintre UE și Brazilia va juca un rol esențial în înlesnirea comerțului, investițiilor și schimburilor individuale cu unul dintre partenerii noștri strategici.

3.2 Beneficiile economice ale deschiderii piețelor aviatice dintre UE și Brazilia

Studiul economic menționat anterior demonstrează că un eventual acord de transport aerian cu Brazilia ar aduce beneficii economice substanțiale:

- Eliminarea restricțiilor bilaterale în ceea ce privește capacitatea și frecvența ar permite companiilor aeriene să își extindă serviciile în funcție de cererea pasagerilor. În prezent, mai multe companii aeriene din UE utilizează la maximum drepturile de trafic disponibile, în special către și dinspre São Paulo.

- Eliminarea controlului prețurilor ar fi benefică pentru pasageri deoarece ar introduce o mai mare concurență în materie de prețuri.

- Eliminarea restricțiilor în materie de partajare a codurilor ar permite companiilor aeriene să ofere pasagerilor lor o conectivitate extinsă în ceea ce privește rețeaua de transporturi aeriene.

- Eliminarea limitărilor în privința numărului companiilor aeriene desemnate ar permite noilor veniți să introducă noi servicii între UE și Brazilia.

- Piața de mărfuri dintre UE și Brazilia ar putea beneficia în mod substanțial de un cadru de reglementare mai deschis. Între UE și Brazilia se transportă anual 250 000 tone de mărfuri. Serviciile de transport de mărfuri sunt limitate de lipsa de drepturi de trafic necesare operării de transporturi între Brazilia și țări terțe și de lipsa de drepturi privind transportul intermodal.

- Liberalizarea potențială reciprocă a normelor privind investițiile ar oferi companiilor aeriene un acces mai bun la capitalul străin, iar investitorilor li s-ar oferi posibilitatea de a investi în companii atractive pe alte piețe.

- Reducerea costurilor aferente activităților economice ar reduce costurile de operare ale companiilor aeriene și ar fi benefice, în cele din urmă, utilizatorilor companiilor aeriene, adică pasagerilor și expeditorilor.

Studiul estimează că deschiderea piețelor aviatice dintre UE și Brazilia ar putea general anual beneficii pentru consumatori între 300-460 milioane euro[11].

3.3 Valoarea adăugată a cooperării cu Brazilia la nivelul UE în materie de reglementare

Valoarea adăugată a negocierilor la nivelul UE în materie de transport aerian cu Brazilia este departe de a se limita la beneficiile economice legate de deschiderea piețelor aviatice. Principiul reciprocității este foarte important în cadrul Codului aeronautic, precum și în legislația și reglementările braziliene specifice aviației. Aceasta oferă un bun temei juridic pentru obținerea de beneficii reciproce într-un cadru de reglementare modernizat între UE și Brazilia.

Elementele de cooperare în materie de reglementare conținute într-un acord de transport aerian încheiat la nivelul Uniunii depășesc nivelul care se poate atinge la nivel bilateral. Un punct important al acordului de transport aerian la nivelul Uniunii îl va reprezenta cooperarea consolidată cu Brazilia în scopul abordării impactului aviației asupra mediului, inclusiv participarea comună la eforturile de atenuare a contribuției aviației la schimbările climatice. Dat fiind interesul Braziliei cu privire la biocombustibili, o astfel de cooperare ar putea include continuarea dezvoltării de biocombustibili sustenabili care să reducă impactul aviației asupra schimbărilor climatice. Totodată, Brazilia este un candidat natural pentru promovarea „zborurilor ecologice” prin intermediul inovației în materie de management al traficului aerian către și dinspre UE. Cooperarea consolidată în ceea ce privește securitatea aviației, facilitarea și politica aeroportuară ar putea reduce simultan costurile pentru companiile aeriene, pentru aeroporturi și pentru expeditori.

Prin acord se va institui un comitet mixt, în scopul monitorizării implementării acordului. Un astfel de comitet mixt reprezintă un mecanism excelent de cooperare în abordarea oricăror chestiuni care afectează serviciile aeriene dintre UE și Brazilia. Multe dintre aceste chestiuni ar fi foarte dificil de abordat în cadrul consultărilor în temeiul acordurilor bilaterale de servicii aeriene.

4. Concluzii: valoare adăugata substanțială a unui viitor acord de transport aerian dintre UE și Brazilia

4.1 Brazilia și-a exprimat interesul de a iniția negocieri pentru un acord global de transport aerian cu UE. UE ar trebui să răspundă favorabil și să încerce să valorifice interesul exprimat de Brazilia. Un cadru modernizat de transport aerian între UE și Brazilia ar oferi noi oportunități comerciale pentru companiile aeriene și pentru aeroporturile din UE pe baza unor condiții echitabile. Industria europeană a solicitat instituțiilor europene să deschidă, în 2010, negocieri globale în materie de transport aerian cu Brazilia, în scopul de a stimula redresarea traficului aerian după criza economică și financiară globală[12]. În plus, consolidarea legăturilor de transport aerian ar contribui la continuarea consolidării parteneriatului strategic dintre UE și Brazilia.

4.2 Negocierile la acordul global de transport aerian cu Brazilia ar viza deschiderea progresivă a accesului pe piață și crearea de oportunități de investiții. Acordul rezultat în urma negocierilor ar urma să conducă la drepturi și oportunități egale pentru transportatorii comunitari într-un cadru legal coerent, în care accesul pe piață să fie cât mai deschis, iar standardele de reglementare cât mai ridicate. Mai mult, s-ar crea noi oportunități de piață între Brazilia și acele state membre care în prezent nu dispun de niciun temei juridic pentru transporturile aeriene comerciale dinspre și către Brazilia.

Un studiu elaborat recent pentru Comisie a demonstrat că, pe lângă beneficiile economice substanțiale care decurg din deschiderea pieței între UE și Brazilia, s-ar înregistra beneficii substanțiale și din crearea comitetului mixt pentru discutarea și rezolvarea chestiunilor legate de activitățile economice care sunt relevante pentru serviciile aeriene UE-Brazilia, precum și a chestiunilor privind cooperarea strânsă în materie de reglementare în toate sectoarele aviației civile.

4.3 Acordul de transport aerian dintre UE și Brazilia ar urma să consolideze standarde ridicate de siguranță, securitate și protecție a mediului aplicabile serviciilor aeriene. În prezent, se află în curs negocierile în vederea unui acord specific în domeniul siguranței aviației, al cărui obiectiv este cooperarea strânsă în materie de reglementare și, în special, recunoașterea reciprocă a concluziilor certificărilor în sectorul siguranței aviației și a compatibilității în materie de mediu.

Acordul trebuie să fie consecvent cu angajamentul UE privind dezvoltarea sustenabilă a transporturilor. Este important ca acordul să nu restricționeze capacitatea UE de a aplica instrumente de reglementare sau economice în vederea atenuării efectelor aviației asupra schimbărilor climatice. Dimpotrivă, acordul ar trebui să își propună instituirea unei cooperări strânse în scopul atenuării efectelor asupra schimbărilor climatice. Brazilia trebuie stimulată să elaboreze și să aplice măsuri care să vizeze atenuarea efectelor aviației asupra mediului și asupra schimbărilor climatice. Aceste măsuri ar putea include măsuri bazate pe piață, cum ar fi comercializarea certificatelor de emisii, precum și alte forme de credite și măsuri privind emisiile.

Atât în UE, cât și în Brazilia, sectorul aviatic ar beneficia de pe urma unei cooperări strânse între autoritățile de reglementare din diferitele sectoare ale aviației civile. O astfel de cooperare în materie de reglementare nu se poate realiza decât la nivelul UE.

4.4 În lumina celor menționate anterior, Comisia recomandă Consiliului să o autorizeze în vederea deschiderii negocierilor cu Brazilia în scopul încheierii unui acord global de transport aerian.

Comisia va coopera strâns cu statele membre și cu toate părțile interesate relevante pentru dezvoltarea în continuare și atingerea obiectivelor stabilite în directivele de negociere.

[1] COM(2005) 79 final, 11.3.2005.

[2] Sursă: Eurostat.

[3] Airbus Global Market Forecast 2009-2028 anticipează o creștere de 5,7 % pe an traficului aerian dintre Europa și America de Sud, în mod semnificativ mai ridicată decât media mondială de 4,7 % și la același nivel cu creșterea previzionată a traficului dintre Europa și India.

[4] COM(2009) 411 final, 3.8.2009. La 9.10.2009, Consiliul a autorizat semnarea acordului.

[5] Consiliul a autorizat Comisia să lanseze astfel de negocieri prin decizia din 9.10.2009.

[6] Booz & Co, The Economic Impacts of Opening Aviation Markets between the EU and Brazil ( Efectele economice ale deschiderii piețelor aviatice dintre UE și Brazilia ), iunie 2009. (http://ec.europa.eu/transport/air/international_aviation/country_index/study_brazil_EN)

[7] Sursă: World Air Transport Statistics, ediția 51.

[8] Sursă: ANAC, Anuário do Transporte Aéreo 2008.

[9] COM(2007) 281 final.

[10] Sursă: Eurostat.

[11] Aceste cifre se limitează la zborurile de pasageri și la impactul direct al liberalizării asupra surplusului consumatorului și nu includ beneficiile economice indirecte sau induse.

[12] ACI Europe, Renewed Call for Competitive Relief Measures , noiembrie 2009.